<classify> MKUU wa Wilaya ya Kisarawe mkoani Pwani, Jokate Mwegelo amewataka wanafunzi wa kike katika Wilaya ya Bunda mkoani Mara kujiamini kuwa wanaweza kufanya mambo makubwa na kuhakikisha wanasoma kwa bidii, ili kutimiza ndoto zao.Jokate amesema hayo baada ya kupata fursa ya kuwa msemaji katika tamasha la wanafunzi wa kike wa shule za sekondari katika Wilaya ya Bunda.Mabinti tujiamini, tuwe na ndoto kubwa, tuweke malengo tujiheshimu tuweze kuwa wenye tija katika jamii, aliwaambia wanafunzi wa kike zaidi 500 wa shule za sekondari za Sizaki na Kunzugu.Tamasha hilo liliandaliwa na Kampuni ya Grumeti inayojihusisha na masuala ya uhifadhi na maendeleo ya jamii katika vijiji vilivyo jirani na mapori ya akiba ya IkorongoGrumeti. Jokate alialikwa kushiriki katika tamasha hilo ili kuwapa hamasa watoto wa kike kufikia ndoto zao kielimu.Nimekuja hapa nikiwa kama mfano kwa watoto hao wa kike ili niweze kuongea nao ni kwa jinsi gani nimeweza kufanikiwa katika hatua hii ambayo nimefikia. Nimewambia tatizo letu sio akili, akili tayari tunazo bali tatizo letu ni kujiamini na kuthubutu kwamba tunaweza na kuionesha dunia kuwa sisi ni watu wa thamani,alisema.Jokate alisema hakuna maendeleo ambayo yanaweza kupatikana bila nguvu ya mtoto wa kike au mwanamke.Tamasha hilo pia lililenga kuwapatia wanafunzi hao elimu ya mpango wa afya na uzazi na makuzi.Kampuni ya Grumeti pia iliandaa tamasha lingine kama hilo katika upande wa Wilaya ya Serengeti na kuhusisha pia wanafunzi wengine zaidi ya 500 kutoka shule za sekondari za Rigicha, Issenye, Nagusi na Robanda.Aidha, Grumeti walitumia fursa hiyo kutoa msaada wa taulo za kike kwa wanafunzi hao, jambo ambalo Jokate alisema litasaidia kupunguza tatizo la utoro kwa wanafunzi walionufaika na msaada huo.Mkuu wa Idara Maendeleo ya Jamii wa Grumeti, Frida Mollel amesema kampuni hiyo imetenga bajeti ya kutoa msaada wa taulo za kike kwa wanafunzi wa shule zilizopo jirani na mapori ya akiba ya IkorongoGrumeti.Baada ya kugundua ukosefu mkubwa wa taulo za kike, ni kikwazo kwa maendeleo ya elimu ya mtoto wa kike tumetenga bajeti maalumu kwa ajili ya taulo za kike kuanzia mwaka 2017, 2018 na 2019, alisema.Hizi taulo zinaweza kutumika kwa mwaka mzima na kila binti amepata taulo nane, zinafuliwa baada ya kutumika na kutumika tena,aliongeza.Alisema zaidi ya wanafunzi wa kike 3,500 kutoka wilaya za Bunda na Serengeti watanufaika na mpango huo kati mwaka 2017 na 2019 ili kuwasaidia kufikia ndoto zao kielimu.  <topic>: kitaifa 